
Til mamma – fordi du alltid heier høyest


DEL 1


1

Skottland, september 1923

Eva støttet haken i hånden og kikket ut gjennom togvinduet. Øyenlokkene var tunge. Hun hadde stått tidlig opp for å rekke toget som skulle ta Sorry og henne fra Waverly Station i Edinburgh og videre nordover mot landsbyen Ballater, som var målet for reisen. Hun hadde nok vært en smule godtroende – ja, til og med fullstendig ukritisk da Archie hadde påstått at det var lett som en plett å komme seg til lady Carringtons slott i det skotske høylandet. Alt Eva måtte gjøre, var å hoppe om bord på toget med avgang klokken 10.00 fra King’s Cross Station i London, lene seg tilbake og nyte de åtte pluss timene som togturen til Edinburgh tok. Der skulle hun finne seg et passende sted å overnatte for så å ta et nytt tog morgenen etter. Slottet ligger ikke så langt fra Edinburgh, hadde Archie sagt, som om det bare var snakk om en svipptur. Men Eva hadde hørt den tryglende, nesten desperate undertonen til vennen: Bare et liiite stykke, Eva!

I fanget lå den hendige reiseguiden over Skottland som hun hadde kjøpt i bokhandelen i Wimbledon. Det var lett å få krøll på tungen når hun prøvde å uttale de fremmede navnene på ulike steder, fjell og innsjøer: Craigmore, Gairn, Muick, Cornamuich … Hun hadde lest om Ballaters kildevann, i sin tid ble det hevdet at det kunne lege struma, og om prins Albert som hadde kjøpt slottet Balmoral i gave til sin elskede hustru dronning Victoria. Først og fremst beskrev reiseguiden storslagen natur. Mektige fjell, grønnkledde heier og dype innsjøer. Et eldorado for alle som elsket fotturer og ikke minst … å fiske!

Eva snøftet inn i håndflaten mens hun observerte landskapet som gled forbi. Det var ikke all verdens hun så, for tåken hang tykk og tung over heiene og fjellene og regnet pisket mot ruten. Det hadde fremdeles vært sommer og varmt da hun forlot London, men her var det høst og rått og kaldt. Hun kjente Archie godt nok til å vite at han hadde en egen evne til å få alt til å høres idyllisk og ubesværet ut, og i etterpåklokskapens lys burde hun ha lyttet bedre til fru Viviennes, husholdersken, og venninnen Marges forsiktige motforestillinger. Begge hadde ymtet om at det kunne være strabasiøst og ikke helt ufarlig for en ung, enslig kvinne å reise så langt. De kunne ikke vite at slikt snakk hadde motsatt effekt på Eva … Jo da, hun var kvinne, og jo da, hun var ugift, men hun var også sin mors datter. Ellinor Hagen hadde blåst hatten av mange fine Trondhjemsherrer og -fruer opp gjennom årene. Eva hadde sett med egne øyne hvordan moren hamlet opp med det meste – og de fleste – og hun hadde sørget for å videreføre den selvstendigheten og standhaftigheten til sin førstefødte. Selvfølgelig skulle Eva reise til Skottland!

*

Henry Lambert så på klokken og skvatt til. Var den blitt så mye allerede? Det var bare snaue femten minutter til han skulle være hos Flora, og det tok omtrent like mange minutter å gå bort til slottet, om han satte tempo. Litt mer om det blåste eller regnet eller stormet – noe det gjorde rett som det var.

Han kikket ut gjennom det lille vinduet og registrerte at de mørke skyene holdt seg på høflig avstand. Enn så lenge. Han lukket skinnpermen som holdt sammen den uryddige bunken med løse, tettskrevne ark som forhåpentligvis til slutt ville bli en roman. Stella løftet straks hodet fra gulvet, skakket på det og spisset ørene. Labradoren visste godt at lyden av permen som ble lukket, signaliserte at noe skulle skje. At det var håp om en tur eller kanskje noe mat. Henry la håndflaten mot permen. Det var tilfredsstillende å kjenne at bunken hadde vokst betraktelig siden han kom til Ballater. En bekreftelse på at formålet med oppholdet hadde gått etter planen så langt. Da han kom tilbake til Wimbledon etter oppholdet hos Marge og Pip ved kysten, hadde han brukt de to første ukene til å skyve Eva så langt ut av tankene som mulig. Han var dypt skuffet over henne og kunne ikke tillate seg å nære varme følelser for henne etter det hun hadde gjort mot Johanna – og så mange andre. Deretter hadde han satt kursen mot Skottland med to mål for øyet: Det viktigste var å bli bedre kjent med Flora. Det andre var å skrive ferdig romanen.

Det lille skrivebordet på kvistværelset som han leide i «The Red Stag», var overstrødd med bøker og notater. Han skjøv den tomme tekoppen og asjetten til side. Fru Craig, den vennlige vertinnen, hadde servert ham frokosten på rommet – slik hun gjorde hver morgen – vel vitende om at engelskmannen hverken skulle tidlig ut for å fiske, jakte eller gå tur på heiene slik andre besøkende gjorde under oppholdet i landsbyen. Med unntak av noen daglige turer med Stella var han her for å arbeide, visste hun, og han foretrakk å innta frokosten på rommet. Når det var sagt, hadde det neppe gått vertinnen hus forbi at den unge professoren stadig ble observert sammen med den like unge – og vakre – selskapsdamen til lady Carrington på Bealadair Castle. Enten det var på tur i det naturskjønne området rundt slottet eller på puben, der de en sjelden gang spiste lunsj eller drakk en kopp te sammen. Om de lokale hadde fått nyss i samtalene mellom de to, ville de raskt ha skjønt at den viktigste grunnen til at Henry befant seg i Ballater ikke var for å arbeide, men for å finne ut om Flora var den han håpet at hun var: den store kjærligheten. Den alle higet etter, jaktet på og drømte om … Og i dag var det søndag, og det betydde at Flora hadde halve dagen fri. Det gjaldt å utnytte tiden godt! Henry visste at hun var like utålmodig etter å se ham som han ivret etter å se henne.

Han ville aldri glemme det første møtet eller de første samtalene med Flora etter at han kom til Ballater. Virvaret av følelser, en slags første voldsom forelskelse … med den store forskjellen at de begynte i feil ende. For de var jo på en måte allerede forelsket da de traff hverandre på piren i Brighton i sommer. De hadde drømt om og lengtet etter hverandre i mange år. Nå som de endelig hadde truffet hverandre igjen, var det som en sult som måtte stilles, blandet med en ubegrunnet redsel for at om de ikke fikk sett hverandre nok, snakket sammen nok, ville de risikere å miste hverandre nok en gang. Så de sugde til seg hvert eneste ord som ble sagt. Hver minste detalj! Samtalene ble delt opp nærmest i temaer og bolker, så de ikke skulle gå glipp av noe. Den ene dagen hadde de snakket om barndommen og familien, den neste om det første møtet deres på feltsykehuset i Frankrike under krigen, den tredje hva de hadde gjort i årene etterpå. Henry hadde fått vite at Flora var enebarn, at faren hadde gått bort da hun var ganske liten, og at hun hadde vokst opp med mor og bestemor i Reading, Berkshire, i trange kår. Så forskjellig fra Henry som hadde hatt en bekvem oppvekst med mor, far og tre eldre søstre i det store herskapshuset i Norfolk og i familieresidensen i London. Flora hadde fått stjerner i øynene. Hun hadde alltid drømt om et romslig og hjemmekoselig hus. Et ordentlig hjem – noe hun aldri hadde hatt. Med stor hage og nok værelser til å romme den store familien hun håpet å få en dag. I det siste hadde de stadig endt opp med å snakke om krigen og alt det fryktelige de hadde sett og opplevd, og om hva det hadde gjort med dem. Praten gikk fortsatt i en jevn strøm, men et sted dypt inni ham lurte frykten … Hva om samtalene plutselig en dag tok slutt? Hva om de rett og slett snakket seg tomme? Om krigserfaringen var alt de hadde til felles?

– Da går vi, da, sa Henry og grep jakken.

Stella hadde for lengst kommet seg opp på alle fire. Den lange, rosa tungen hang ut av kjeften, og halen svingte sakte fra side til side. Henry hadde foreslått for Flora at de kunne kjøre opp i fjellene denne søndagen. Komme seg lenger bort fra slottet enn de rakk på en vanlig hverdag. Lady Carrington hadde vært storsinnet nok til å la dem låne automobilen, og Flora hadde sagt at hun ville pakke en stor piknikkurv. Det var fremdeles mye Henry ønsket å se av Skottland mens han hadde sjansen. De lange strendene og fiskelandsbyene mot Nordsjøen i øst. Innsjøene, fjellene og lakseelvene i Cairngorms. En tur til Ben Nevis, Skottlands høyeste fjell, sto også på ønskelisten. Det var så mye terreng å utforske – både på den ene og den andre måten.

Eva kviknet til da toget nærmet seg målet for reisen. Tåken hadde lettet, og utenfor vinduet ble landskapet variert og vakkert. Nå skjønte hun bedre hvorfor Archie hadde sagt at hun ville føle seg hjemme her. Hun som var så glad i å vandre rundt i naturen uten mål og mening, som han sa. Archie selv, derimot, foretrakk å jakte etter nye kvinnebekjentskaper i baren på The Savoy. Rike kvinnebekjentskaper, kunne hun lagt til. Som den aldrende lady C, som lynraskt hadde latt seg sjarmere av Archie da de møttes i Brighton, og som hadde invitert ham hjem til slottet sitt i Skottland så de to kunne legge planer for en fremtidig racingstadion for greyhounder i Wimbledon. Det var et rent forretningsmessig samarbeid, hadde Archie understreket så mange ganger at Eva hadde mistet tellingen. Som om det ville falle henne eller noen andre inn å tro noe annet! Lady C kunne vært bestemoren hans. Nå holdt Archie på å gå på veggen av kjedsomhet … og hun var på vei for å redde ham og holde ham med selskap.

Eva kastet et blikk på den bærbare grammofonen til Archie, den sto trygt plassert på hattehyllen. Kofferten hadde vært tung og upraktisk å drasse på, og hun hadde måttet be om hjelp til å løfte den opp og ned og inn og ut overalt hvor hun kom. Men hun hadde ikke hatt hjerte til å si nei da Archie ba henne om å ta den med. Hun visste hvor mye musikken betydde for ham, og ingen kunne vite når – eller om – Archie ville vende tilbake til Wimbledon og Rabbit Hole House. Like lite ante Archie at Eva hadde en baktanke med å reise opp hit: Når tiden var inne, ville hun fortelle ham at hun skulle flytte tilbake til Norge, og tilby ham å bo i Rabbit Hole House inntil hun hadde bestemt seg for hva hun ønsket å gjøre med huset. Eller til Archie hadde tjent nok penger til å kjøpe det av henne. Det var tross alt barndomshjemmet hans, og hun kunne ikke se for seg at noen fremmede skulle bo der. Den andre hemmelige grunnen til at hun hadde bestemt seg for å reise til Ballater, kunne hun ikke nevne for noen. Den var for stor og for viktig og for risikabel til det. Sannheten var at hun måtte se Henry før hun reiste hjem. Hun måtte se ham i øynene og fortelle ham hvor lei seg hun var for alt som hadde skjedd ved kysten. Hun ville beklage det hun hadde gjort og sagt og hvordan sommeren var blitt. Om, men bare om, hun sanset den minste tvil hos Henry når det gjaldt følelsene hans for Flora, ville hun prøve å finne en vei inn i hjertet hans. Om det så bare fantes et bitte lite hull som hun kunne smette inn gjennom. Det var viktig – ja, helt nødvendig å finne ut av dette før hun pakket ned alt hun eide og satte kursen tilbake til Norge. Hvis han fant en plass i hjertet sitt for henne, ville hun bli verdens lykkeligste! Hvis ikke ville hun bare beklage at hun hadde ført ham bak lyset og uttrykke et ønske om at han ikke skulle tenke stygt om henne når hun var hjemme i Trondhjem igjen.

*

Eva hektet kåpen ned fra knaggen, satte hatten på hodet og gjorde seg klar til å stige av. Sorry hoppet ned fra setet og logret. – Du og jeg, Sorry, sa hun og gjorde stemmen munter. – Nå skal vi ut på eventyr.

Og endelig kjente hun den. Som en fjærlett kiling i magen. Gleden var på vei tilbake igjen.

*

Henry ventet til formiddagstoget fra Aberdeen hadde passert. Så krysset han jernbaneovergangen og fortsatte videre langs den smale landeveien som gikk fra landsbyen til Bealadair Castle. Han kunne gått den i blinde om han måtte. Han kjente hver sving, hvert tre og hvert hull nå – og den siste sorten var det mange av. Som oftest hørte han ikke annet enn fuglesang og suset fra elven Dee, og ikke sjelden så han både hjort og rev. Nå, derimot, fanget lyden av et kjøretøy som raskt nærmet seg, oppmerksomheten hans. Han spisset ørene, men kunne ikke se bilen ennå, for han var kommet til det stedet der skogen sluttet og veien tok en brå sving til venstre. Så snart han rundet svingen, ville landskapet åpne seg, og det storslåtte synet av fjellene som speilet seg i innsjøen, ville ta pusten fra ham, slik det gjorde hver bidige gang.

Kjøretøyet kunne ikke komme fra noe annet sted enn slottet, for veien endte der. Sannsynligvis var det MacDonald, lady Cs jaktmester, forstmann og altmuligmann, han bodde på eiendommen, som nærmet seg i lastebilen sin. Henry lyttet igjen, men fikk det ikke til å stemme. Motorduren tilhørte en langt raskere og dyrere bil. Mer rakk han ikke å tenke før automobilen rundet svingen i så stor fart at både Stella og han selv måtte hoppe ut i grøftekanten for å unngå å bli sneiet. Makan til hastverk!

Sjåføren tutet og vinket, og Henry fikk et glimt av krøllene og det brede gliset til Archie idet han suste forbi så grus og sand sprutet i alle retninger. Henry skjøv sikspensen tilbake og klødde seg i pannen. Hvor var Archie på vei? Alene? Og såpass tidlig på dagen? Det var sjelden Henry så snurten av ham før et godt stykke utpå ettermiddagen, om han så ham overhodet. Det var ikke mange setningene de to hadde utvekslet siden Henry kom til Skottland. Ikke at det var noe nytt eller bemerkelsesverdig ved det. De to hadde aldri stått på god fot med hverandre.

*

Eva stilte seg ved døren idet toget bremset ned og kjørte inn på stasjonen. Gjennom skyen av damp skred skikkelsen til Archie frem. Han strakte hals mens han prøvde å få øye på henne. Eva vinket. Der. Archie hadde oppdaget henne. Spontant rev han av seg hatten, veivet ivrig med den og skyndet seg mot henne. Gleden over å se ham igjen overrumplet henne. Halsen ble tykk, og det sprengte i brystet. Det føltes som å bli gjenforent med en god venn hun ikke hadde sett på evigheter, enda det ikke var mange ukene siden de hadde sett hverandre sist, da hun slapp ham av utenfor togstasjonen i Brighton. Archie hadde flirt av det triste åsynet hennes og trøstet henne med at han ville vende tilbake til Wimbledon om ikke altfor lenge. Han skulle tross alt bygge en veddeløpsbane der! Likevel hadde det føltes som en avskjed. Som om hun allerede da visste at det ikke var sikkert at de ville ses igjen.

Så snart toget hadde stanset, åpnet Archie døren for henne. – Velkommen til ingenmannsland, Eva Winther-Hagen fra Norge!

Han tok imot kofferten, hjalp henne ned på perrongen og delte ut kyss på begge kinn og klappet endog Sorry på hodet, før blikket begynte å vandre. Han kikket spørrende over skulderen hennes.

– Ja da, ja da, ta det med ro! Jeg husket selvfølgelig å ta den med. Eva lo. – Det skal bli en glede å overlate bryet med å bære grammofonen til deg!

Archie gliste og steg inn i vognen med lette steg. Smilet var enda bredere da han kom ut igjen med grammofonen i armene. – Du vil ikke tro hvor mye jeg har savnet den og platene mine, Eva. Det sier jeg deg: Stillhet kan ta livet av en mann! Han pustet tungt da han satte kofferten varsomt ned på perrongen.

Eva så undersøkende på ham. Han virket ikke spesielt plaget. Ansiktet hadde en frisk farge, og han var kledd i en smart tweedjakke som hun ikke kunne huske å ha sett før. Veldig atypisk Archie, forresten. Den var altfor sporty! Dessuten, det kunne da ikke være så ille å bo på et slott sammen med en kvinne som hadde sagt seg villig til å oppfylle hans store drøm, kunne det vel? Hun ristet overbærende på hodet. – Du har bare vært her noen få uker, Archie. Ikke i flere år! Så ille kan det ikke være.

Archie vred på seg. – Å, du vet ikke hvor stille det kan bli her ute på landet, Eva. Det er så jeg hører meg selv tenke! Og … Han slo blikket ned og skrapte skotuppen mot den støvete perrongen. – Det liker jeg ikke.

Eva klarte ikke å holde latteren tilbake. Det var godt å se at Archie ikke hadde forandret seg det minste. Han evnet fortsatt å klage over bagateller. – All right. Jeg tror deg. På samme måte som jeg trodde deg da du sa at slottet ikke lå så langt fra Edinburgh! Hun dultet ertende til ham. – Men jeg måtte jo helt til Aberdeen først og bytte tog og greier.

Archie så på henne med det skjeve, liksom uskyldige fliret som hun hadde savnet. – Jeg sa da at det var et stykke, gjorde jeg ikke? Den ene hånden forsvant inn under jakkeslaget, og det skinte i blankpusset sølv da han trakk frem en lommelerke.

Eva hevet øyenbrynene.

– Styrkedråper, sa han tørt. – En ekte skotte går ingensteds uten en klunk whisky på innerlommen. Vil du ha en slurk?

Den stramme lukten av malt og sprit rev i nesen. – Nei takk. En kopp te, derimot …

Archie tok en rask tår og skar en grimase da han svelget. – En kopp te skal bli. Kom, bilen står rett utenfor.


2

Henry rundet svingen og stanset opp litt, slik han alltid gjorde, for å trekke pusten og nyte hvor overveldende vakker naturen her var. Et hav av dyp lilla lyng bredte seg over heiene og oppover fjellsidene, og midt i dette vakre skuet lå steinkolossen som var Bealadair Castle. Han klarte aldri å bestemme seg for om det var stygt eller vakkert. Kanskje litt begge deler? Det var utvilsomt imponerende – og fascinerende. Ikke minst for en historiker som ham selv. Men borgen hadde også noe ugjestmildt, nesten truende, over seg. Den ruvet i landskapet som en ugjennomtrengelig, gråsvart steinmasse, med tårn og spir, omgitt av en dyp vollgrav fylt med vann. Den førte unektelig tankene mot tidligere og hardere tider med krig og voldsomme blodfeider. En hengebro, som for øvrig alltid lå nede, førte gjester tørrskodd over vollgraven og inn gjennom en høy port i den tykke muren. Så snart du kom inn i borggården, ble du satt flere hundre år tilbake i tid – på mer enn én måte. Slottet var ikke bare et historisk minnesmerke – det var også et hjem som skrek etter omsorg og oppgradering. Henry visste at Flora tenkte det samme som ham. Selv om hun på ingen måte var bortskjemt med å bo stort og flott, slik han var, hadde hun fått sin dose av iskalde steingulv, trekkfulle rom – og følelsen av å bo på verdens ytterkant. Det var ikke så rart om hun ønsket seg vekk herfra, og den krevende og sykelige lady C hjalp nok heller ikke på saken.

*

– Det gjelder å holde øynene åpne, Eva. Se deg rundt mens du kan, for innen du rekker å blunke, har vi kjørt ut av landsbyen. Så liten er den!

Eva gjorde som Archie sa. Det var oppholdsvær og mildt nok til å kjøre med kalesjen nede. Hun så seg nysgjerrig om til begge sider. Det var litt som i hovedgaten i Wimbledon Village, men her var det flere butikker, en kirke og noen større bygninger. Landsbyen var slett ikke så liten som Archie skulle ha det til, og rundt den var det bølgende åser og runde berg så langt hun kunne se.

– Der er bakeren, og der er slakteren, og der ligger hotellet. Archie pekte på de ulike husene mens han forklarte. Ut fra en lav dør i ett av dem kom to herrer kledd i tweed fra topp til tå. De hadde på seg sikspens, posete bukser og ullstrømper til langt opp på knærne.

– Det er suvenirbutikken, sa Archie tørt. – Om du har lyst på et eller annet laget av horn eller stein, eller et skotskrutet skjerf, så er det stedet å gå! Her yrer det av turister – spesielt sommerstid. Kongelige også, la han lett til og ranket seg.

– Jeg tror jammen jeg fikk et glimt av Prince Charming her forleden. Han skar en grimase. – Det kan selvfølgelig ha vært en som minnet om ham, men … jeg tror jeg gjenkjenner en spradebasse når jeg ser en, Eva!

Hun så spørrende på Archie. – Mener du selveste prins Edward?

Archie nikket. – Selveste.

– Han er visst overalt, den godeste prinsen. Eva tenkte på alle historiene hun hadde hørt fra Kate og Evelyn. Om partyprinsen Edward som frekventerte alle Londons barer og nattklubber, og som hadde hatt et romantisk forhold til Marguerite Fahmy, som nå sto tiltalt for å ha skutt og drept ektemannen sin, en egyptisk prins, på The Savoy. Rettssaken var like rundt hjørnet, og avisene fulgte drapssaken tett. Eva hadde lest om den i avisen på toget nordover også.

– Der er vertshuset, sa Archie og nikket til venstre. – Maten er ikke så verst. Sies det, la han surt til. – Lady C foretrekker å spise hjemme.

Det store steinhuset lå ved elven, og som alle de andre bygningene hun hadde sett så langt, så det ut til å ha ligget der siden tidenes morgen. Det var som hugget rett ut av berget. Mosegrodd og grått. The Red Stag, leste hun på skiltet som hengte over døren, bokstavene var rødmalte og var det eneste med farge hun hadde sett hittil.

– Det er forresten der vår gode venn Henry har leid seg et krypinn mens han gjør kur til Flora!

Det knyttet seg øyeblikkelig i magen. Bilder som Eva helst ville glemme, dukket ufrivillig opp. Av Henry og Flora sammen. På piren i Brighton. På stranden, i solskinnet, med hundene om seg. Ved bordet i vertshuset den stormfulle kvelden da alt gikk galt. Og nå var Henry her, og han hadde allerede hatt god tid til å gjøre sine hoser lange og grønne hos Flora.

– Lykkes han, da? spurte hun så lett som hun bare klarte.

Archie så fort på henne. – Med hva da?

Eva stønnet inni seg. Måtte han virkelig spørre? – Med å gjøre kur til Flora, vel! Lykkes han, tror du?

Archie trakk på skuldrene. Det var irriterende, men også litt beroligende. Kanskje det ikke var så hett mellom Henry og Flora som hun fryktet? Det var egoistisk å tenke slik, men hun ville gjerne tro på det likevel.

– Lambert ramler innom slottet fra tid til annen, men jeg ser ikke noe særlig til noen av dem av den grunn. De holder seg for det meste for seg selv. Går endeløse turer i heiene … Ja, og det var altså det, sa Archie idet de la den lille, værbitte og gråsprengte landsbyen bak seg.

Eva kikket seg over skulderen for å få et siste glimt av vertshuset. Tanken på at Henry var så nær og likevel så fjern, gjorde vondt. Hun håpet at hun ville klare å holde følelsene i sjakk under besøket i Ballater og leve opp til sine egne forsetter. Hun skulle ikke innynde seg hos Henry eller være i veien for Flora og ham på noe som helst vis. Hun ville konsentrere seg om Archie og være der for ham, slik han ønsket at hun skulle være. Så fikk det som måtte skje, skje.

*

Henry hadde rett i sine antagelser om at Flora ventet utålmodig på ham. Den første han så da han kom inn i borggården, var Flora og dernest de tre myndene til lady Carrington. De var også klare for tur. Men selv om han var litt sen, var ansiktet til Flora et eneste stort, strålende smil. Henry kunne ikke tenke seg en bedre velkomst. Det rødbrune håret hennes glødet i de spredte solstrålene som klarte å sprenge seg vei gjennom skydekket. Det var som en evig kamp mellom det lyse og det mørke der oppe på himmelen, og umulig å forutse hvem som ville vinne eller tape. Så langt så det ut til at de lyse kreftene ville vinne denne dagen – og det føltes helt riktig.

Flora kom ham i møte og tok hendene hans i sine. – Jeg håper du er sulten. Jeg har pakket en stor piknikkurv til oss, sa hun entusiastisk. – Med ekstra av alt, siden vi ikke vet hvor langt vi kommer til å kjøre, eller hvor lenge vi blir borte. Jeg har tatt med ekstra klær og regnhyre, og et varmt pledd å sitte på. Hun holdt blikket hans i noen sekunder, så kikket hun opp og myste mot himmelen. – Det ser lovende ut, gjør det ikke?

– Kunne ikke ha vært bedre, slo Henry fast og smilte. Han hadde aldri før møtt noen som utstrålte den samme gleden som Flora over noe så enkelt som å kjøre en tur på lykke og fromme, eller spise lunsj i det fri. Samtidig var det ikke så vanskelig å forstå med tanke på hvordan hverdagen hennes fortonet seg. Det ble lange dager, innestengt bak tykke murer sammen med lady Carrington. Flora var den eldre kvinnens høyre hånd, pleierske og klagemur, men ingen selskapsdame i ordets vanlige forstand. Det var ingen respekt eller opplevelse av likeverd å spore fra ladyens side. Flora var en undersått som hun herset med som hun ville. Nyttig i det ene øyeblikket og tilsynelatende ubrukelig i det neste. Var det greit? Det hadde Henry spurt seg selv om noen ganger. Svaret var det samme hver gang: Selvfølgelig ikke! Det plaget ham at Flora ble behandlet på den måten. Som om hun var mindre verdt. Overrasket var han derimot ikke. Lady C og Flora sto milevis fra hverandre i klasse og status. Lady Carrington tilhørte hans verden av rikdom og overflod – og det gjorde ham urolig. For selv om han passet inn i Floras verden, ville hun passe inn i hans?

Han skottet mot slottet og deretter på Flora. – Hvordan står det til med lady C i dag? Ja, jeg spør fordi Archie passerte meg på veien, og han virket å ha det svært travelt. Det er vel ikke noe galt?

Archie hadde riktignok smilt og vinket til ham, men det var på sin plass å spørre.

– Nei, ikke som jeg vet om. Flora stirret grunnende i grusen. – Ikke utenom det vanlige, da. Hun følte seg ikke helt bra i morges, men det er ikke noe nytt. Jeg var inne hos henne med noen piller og en brandy. Når det er sagt, er det herr Archibald som er lady Cs fortrolige. Ikke jeg. Og i hvert fall ikke på en søndag når jeg har fri!

Henry nikket. – Det er sant.

Selv om han hadde vært i Ballater en stund, hadde han ikke sett mye til lady C og heller ikke til Archie. Han hadde drukket te med dem et par ganger, og en søndagsmiddag var det også blitt. Men det var ikke naturlig å omgås dem når han vartet opp en av lady Cs ansatte. Ladyen foretrakk å holde seg til sin fløy i slottet, i selskap med Archie, og Henry visste ikke hvor han skulle gjøre av seg når lady C kommanderte Flora rundt som en tjenestepike. Det var «hent ditt» og «hent datt». Så snart ladyen henvendte seg til ham eller Archie, derimot, ble tonen straks en annen. Kurrende, malende. Og Archie … han kurret tilbake som best han kunne. Det var nesten ubehagelig å høre på. At Archie var her for å snakke forretninger og legge planer for et stort, felles prosjekt med lady C, var greit nok. Men det merkelige spillet mellom den eldre kvinnen og den langt yngre engelskmannen plaget Henry – og sikkert Flora også, selv om hun var for taktfull til å si det rett ut. Henry lurte på hva Archie selv tenkte. Utad fremsto forholdet helt og holdent forretningsmessig – med klare grenser og tydelige rammer. Lady Carrington og Archibald Bartholomew Browning var to fremmede som tilfeldigvis hadde møttes på et tivoli i Brighton – og som umiddelbart hadde funnet tonen siden begge engasjerte seg i hundeveddeløp. (Archie engasjerte seg for øvrig i alt som hadde med veddemål og raske penger å gjøre.) Det hadde ikke tatt lang tid før en forretningsidé ble klekket ut. Avtalen, slik Henry hadde forstått den, var at Archie skulle tilbringe tid på slottet i Skottland så lady C kunne dele alt hun visste om greyhound-racing med ham. Gitt at forretningsideen viste seg å holde vann, ville hun også være villig til å finansiere Archies drøm om å bygge en veddeløpsarena for hunder i Wimbledon.

Alle som befant seg på innsiden av slottets murer og observerte samspillet mellom lady C og Archie, skjønte at situasjonen ikke var så likefrem som det. Lady C forventet at Archie med sitt festlige, unge vesen, som hun sa, skulle holde henne med selskap og tilføre både varme, liv og moro til Bealadair Castle. Man måtte være både blind og døv om man ikke merket hvor manipulativ den eldre damen var. Hvordan hun lekte med Archie. Snakket i vei om alt annet enn veddeløp og investeringer den ene dagen og kom med store løfter den neste. Trakk i en snor, så i en annen – og Archie sprellet villig med både armer og bein.

Hvem lady C egentlig var, hadde ikke Henry kommet så mye nærmere i løpet av den tiden han hadde vært i Ballater. Flora visste ikke stort annet enn at det eksisterte en lord Carrington. Hun hadde aldri møtt ham, og det sømmet seg ikke å fritte lady C ut om ham. Så det var fra de lokale Henry hadde fått vite det lille han visste om slottets og lady Cs historie. Over et par pints med lager foran det åpne ildstedet på vertshuset berettet karene gjerne om klansmenn, kriger og kongelige inntog. De hadde fortalt om alt som skjedde etter at prins Albert kjøpte Balmoral og satte den lille landsbyen deres på kartet. Hvordan tilreisende fra fjern og nær plutselig hadde funnet veien hit. Men da Henry spurte dem om Bealadair og Carrington-familien, ble de gamle karene fåmælt. De dykket dypere ned i whiskyglasset eller ølseidelen og mumlet noe om at slottet hadde skiftet eier flere ganger. Det hadde også stått tomt og forfalt i lengre perioder, som så mange andre staselige slott og herskapshus rundt omkring i landet. Rike amerikanere hadde lagt sin elsk på deres hjørne av verden og kjøpt opp både den ene og den andre eiendommen. Og amerikanerinnen som bodde der nå, det ville si lady Carrington, viste seg sjelden eller aldri i landsbyen. Men det kom besøkende til Bealadair fra tid til annen. Ofte unge, kjekke menn. Det var noe alle i landsbyen visste.

– Da er vi vel klare? Henry åpnet bildøren for Flora. Den deilige, nesten himmelske duften av henne streifet ham da hun satte seg inn, og som alltid pirret den i lyster som hadde ligget i dvale altfor lenge. Det hendte at han måtte kjempe for å holde begjæret under kontroll, alt han ønsket var å trekke henne inntil seg og kysse henne hardt og lenge.

Lyden av en motor fikk ham raskt ned på jorda igjen. Han løftet blikket mot portåpningen. – Det må være Archie som er tilbake. Det var raskt.

Flora kommanderte myndene opp i baksetet, mens hun satte seg til rette i passasjersetet. Hun kikket seg raskt i speilet og rettet på frisyren. – Vi trenger ikke å vente på ham, Henry. Han bryr seg uansett ikke om hva vi to bedriver. Hun klappet på setet ved siden av seg og smilte søtt til ham. – Hopp inn! Jeg vil ikke være her et sekund lenger enn nødvendig!

Henry gjorde som hun sa. Han gikk over til sin side av bilen og la hånden på dørhåndtaket. Bak ham skrenset dekk mot grusen. Han kikket seg over skulderen, og det tok et brøkdels sekund før han oppdaget at Archie ikke var alene i bilen. Hva i …? Han måtte snu seg helt rundt for å dobbeltsjekke at han hadde sett riktig. Ved siden av Archie satt … Eva? Han kikket måpende på bilen, mens gliset til Archie gikk trill rundt. Hvor i alle dager kom Eva fra? Hva gjorde hun her?

– Stella, nei!

Men det var for sent. Labradoren hadde oppfattet det samme som Henry, og nå var hun på vei mot bilen med Archie og Eva og … Han så det nå. Det lille, rufsete hodet til Sorry som stakk opp ved føttene til Eva.

